Oslo Kommunale skolehager

## **Stenging av skolehagen før vinteren**

Å stenge skolehagen før vinteren er en viktig del av hageåret. Når vi rydder, dekker og forbereder hagen på kulde og snø, legger vi grunnlaget for en frisk og levende hage til våren. Arbeidet handler ikke bare om orden, men også om å ta vare på jorden, plantene og det biologiske mangfoldet i hagen.

I naturen brytes planter og blader ned av seg selv og gir næring tilbake til jorden. I skolehagen hjelper vi til med denne prosessen ved å legge plantemateriale på jorda, i komposten, tilføre jord og dekke til bed. Slik beskytter vi jorden mot frost og erosjon, samtidig som vi bygger opp fruktbar jord til neste sesong. Vi sørger også for at verktøy og utstyr blir tatt godt vare på, slik at de varer lenger og er klare til bruk igjen når våren kommer.

### **Gjennomføring**

Elevene skal sammen rydde og sikre skolehagen før vinteren kommer. Aktiviteten kan fordeles på grupper slik at alle får ansvar for en del av arbeidet.

* **Rydding av bed og planter:** Fjern syke og råtne planter. Ta vekk ugress. La resten stå.
* **Stell av jord:** Løsne jorden lett med spade eller greip. Tilfør kompost.
* **Dekke til:** Dekk jorden til med gress, løv og annet organisk materiale. Bruk presenning eller fiberduk eller tepper til å dekke bed som trenger ekstra beskyttelse. Dette hindrer ugress og frostskader.
* **Merking og lagring:** Samle sammen hageredskaper, vannslanger og bøtter. Vask og reparer dem. Merk redskapene og sett dem på et tørt sted.
* **Kompost og søppel:** Se til at kompostbingen er ryddig og at søppel er fjernet fra området.
* **Fuglemat og insekthotell:** Heng opp meiseboller eller legg ut frø. Sjekk om insekthotellene er i orden til vinteren.